รัฐบาลไทย-ข่าวทำเนียบรัฐบาล-พม. มอบรางวัล “ประชาบดี” ปี 2565 และ 2566 ยกย่องเชิดชูเกียรติผู้ทำความดี อุทิศตนเพื่อสังคม
วันพฤหัสบดีที่ 28 กันยายน 2566
พม. มอบรางวัล “ประชาบดี” ปี 2565 และ 2566 ยกย่องเชิดชูเกียรติผู้ทําความดี อุทิศตนเพื่อสังคม
พม. มอบรางวัล “ประชาบดี” ปี 2565 และ 2566 ยกย่องเชิดชูเกียรติผู้ทําความดี อุทิศตนเพื่อสังคม
วันนี้ (28 ก.ย. 66) เวลา 10.00 น. นายวราวุธ ศิลปอาชา รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานพิธีมอบรางวัล “ประชาบดี” ประจําปี 2565 และประจําปี 2566 เพื่อเชิดชูเกียรติผู้ทําคุณประโยชน์ดีเด่นแก่ผู้ที่อยู่ในสภาวะยากลําบาก และผู้ที่อยู่ในสภาวะยากลําบากที่ประพฤติตนดีเด่น เพื่อเสริมสร้างแรงจูงใจแก่ผู้ที่ดูแลช่วยเหลือผู้อยู่ในสภาวะยากลําบาก อีกทั้งส่งเสริมเจตคติเชิงบวกในการอยู่ร่วมกันอย่างเอื้ออาทร เห็นคุณค่าและศักดิ์ศรีของผู้อยู่ในสภาวะยากลําบาก โดยมีนางจตุพร โรจนพานิช อธิบดีกรมพัฒนาสังคมและสวัสดิการ กล่าวรายงานการจัดงาน ทั้งนี้ นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ พร้อมคณะผู้บริหาร ร่วมเป็นเกียรติในพิธี ณ ห้องประชุมปกรณ์ อังศุสิงห์ ชั้น 2 อาคารกรมพัฒนาสังคมและสวัสดิการ กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ
นายวราวุธ กล่าวว่า กระทรวงการพัฒนาสังคมและความมั่นคงของมนุษย์ (พม.) โดยกรมพัฒนาสังคมและสวัสดิการ (พส.) ได้ดําเนินการจัดพิธีมอบรางวัล “ประชาบดี” มาอย่างต่อเนื่องนับตั้งแต่ปี 2550 เพื่อเป็นการยกย่องและเชิดชูเกียรติผู้ทําความดีอุทิศตนเพื่อสังคมให้เป็นที่ประจักษ์ ซึ่งเป็นรางวัลแห่งเกียรติยศที่นําต้นแบบมาจาก “พระประชาบดี” เทพผู้เป็นที่พึ่งและสงเคราะห์ประชาชน ด้วยพลังแห่งการให้และแบ่งปัน เพื่อช่วยเหลือเพื่อนมนุษย์ให้รอดพ้นจากสภาวะยากลําบาก ซึ่งปัจจุบัน มีผู้ได้รับรางวัล “ประชาบดี” แล้วกว่า 1,010 คน สําหรับปีนี้ มีผู้รับรางวัล “ประชาบดี” ประจําปี 2565 และประจําปี 2566 รวมจํานวนทั้งสิ้น 87 คน แบ่งออกเป็น 4 ประเภท ดังนี้
1) ประเภทบุคคลผู้ทําคุณประโยชน์ ประจําปี 2565 และประจําปี 2566 รวม 19 ราย อาทิ 1.1 ) นางสุพัตรา จิราธิวัฒน์ ผู้ริเริ่มโครงการ Centara Academy โดยเปิดสอนด้านการโรงแรมและการท่องเที่ยว พร้อมสนับสนุนทุนการศึกษาแก่เด็กนักเรียน 1.2) นางสาวเรณู ภาวะดี ผู้มีความมุ่งมั่นในงานจิตอาสา เป็นกระบอกเสียงและอุทิศตนเพื่อผู้ประสบความเดือดร้อน 1.3) นายแพทย์ศุภชัย โรจน์ขจรนภาลัย ผู้จัดการโครงการช่วยเหลือสังคมในทุกมิติ รวมถึงสนับสนุนเครื่องมือทางการแพทย์ให้กับโรงพยาบาลหลายแห่ง และ 1.4) นายสายชล พันพืช อาสามูลนิธิกู้ภัยสว่างกําแพงเพชรธรรมสถาน ผู้เสียสละตนเพื่อช่วยเหลือผู้อยู่ในสภาวะยากลําบาก คนเร่ร่อน และกลุ่มเปราะบางอย่างต่อเนื่อง
2) ประเภทองค์กรที่ทําคุณประโยชน์ ประจําปี 2565 และประจําปี 2566 รวม 16 ราย อาทิ 2.1) หอการค้าจังหวัดฉะเชิงเทรา สร้างงาน สร้างอาชีพแก่ผู้ที่อยู่ในสภาวะยากลําบาก จนเกิดการรวมกลุ่มในชุมชนเพื่อช่วยเหลือเกื้อกูลกันและพึ่งพาตนเองได้ 2.2) สมาคมคนพิการทางการเคลื่อนไหวหรือร่างกายเชียงราย ส่งเสริมอาชีพคนพิการให้มีงานทํา มีรายได้ หาเลี้ยงตนเองและครอบครัว 2.3) แว่นท็อปเจริญ ช่วยเหลือกลุ่มเปราะบางที่มีปัญหาด้านสายตาทั่วประเทศ และ 2.4) โรงพยาบาลรามาธิบดี มหาวิทยาลัยมหิดล พัฒนากระบวนการรักษาและระบบการให้ข้อมูลการรักษาผู้ป่วยโรคหายาก
3) ประเภทสื่อสร้างสรรค์ ประจําปี 2565 และประจําปี 2566 รวม 23 ราย อาทิ 3.1) รายการวันใหม่วาไรตี้ ช่วงร้องทุก(ข์) ลงป้ายนี้ นําเสนอการช่วยเหลือประชาชนและผู้ด้อยโอกาส รวมทั้งประสานช่วยแก้ปัญหาสังคม 3.2) รายการ น.ช. ไม่ทิ้งกัน สร้างกําลังใจแก่อดีตเพื่อนนักโทษให้ดําเนินชีวิตในทางที่สุจริต 3.3) สถานีเฟซบุ๊กไลฟ์ & ศูนย์ช่วยเหลือออนไลน์ “สื่ออาสาประชาชน” และ 3.4) หนังสือเรื่อง "อยู่กับก๋ง" โดยหยก บูรพา รายการที่สอดแทรกคําสอนที่มีคุณค่า ปลูกฝังทัศนคติที่ดีแก่คนทุกช่วงวัย
4) ประเภทต้นแบบคนสู้ชีวิต ประจําปี 2565 และประจําปี 2566 รวม 29 ราย อาทิ 4.1) นายธนเดช โพธิ์เงิน คนพิการจิตอาสา สู้ชีวิต อุทิศตนเพื่อช่วยเหลือและให้กําลังใจผู้ที่มีความพิการเช่นเดียวกัน 4.2) นายเอนก แก้วผา ผู้เคยเดินทางผิดและเปลี่ยนแปลงตัวเอง โดยอุทิศตนช่วยคนเปราะบาง 4.3) นายณรงค์ฤทธิ์ ชาวบางมอญ ใช้การพูดสร้างกําลังใจแก่ผู้ต้องขังและใช้ทุนทรัพย์ส่วนตัวซื้ออาหารเพื่อมอบให้แก่เด็ก คนเร่ร่อน และคนไร้ที่พึ่ง และ 4.4) นางสาวสุวรรณดี อ่ําศรีสุข ผู้ถือคติ “ขยัน ประหยัด ซื่อสัตย์ กตัญญู” ลุยช่วยเด็กกําพร้าและผู้มีรายได้ไม่เพียงพอแก่การยังชีพ
นายวราวุธ กล่าวเพิ่มเติมว่า กระทรวง พม. หวังเป็นอย่างยิ่งว่ารางวัล “ประชาบดี” ที่ได้มอบให้ จะเป็นกําลังใจ และสามารถขยายผลไปสู่พี่น้องประชาชนทั่วประเทศว่า วันนี้ การทําความดีของท่านมีคนเห็น และเป็นแรงผลักดันที่สําคัญให้กับสังคมไทยเดินไปข้างหน้า โดยไม่ทิ้งใครไว้ข้างหลัง ภาครัฐจะไม่สามารถทํางานเพียงลําพังได้ การได้รับความร่วมมือจากภาคเอกชน ภาคประชาชน ไม่ว่าจะเป็นในรูปแบบใดนั้น คือหัวใจสําคัญในการช่วยคนทุกๆ กลุ่ม ทุกๆ เพศ ทุกๆ วัย และทุกๆ สถานะ ดังนั้น วันนี้ กระทรวง พม. ขอขอบคุณทุกท่านที่ได้รับรางวัล “ประชาบดี” และหวังว่าในปีต่อๆไป เราจะมีผู้ได้รับรางวัลเพิ่มขึ้น และหลากหลายสาขามากขึ้น สําหรับการเข้ามาช่วยกันทํางาน เพื่อให้สังคมไทยน่าอยู่มากขึ้น
#ช่วย24ชั่วโมง #พม24ชม #ข่าวพม #esshelpme #วราวุธรับฟังทําจริง
#พมพอใจให้ทุกวัยพึงพอใจในพม#กระทรวงพม #รมวพม #รับฟังทําจริง